ตั้งขวัญชัยสอบโควตาสลาก4ล้านฉบับ
ปลัดคลังรับลูกคืนทหารผ่านศึกซิวผลประโยชน์ปีละ1.2พันล้าน
10 ก.พ. 2555

ปลัดคลังรับลูกคืนทหารผ่านศึกซิวผลประโยชน์ปีละ1.2พันล้าน
ปลัดคลัง ยอมงอ สั่งตั้งกรรมการสะสางโควตาสลากมูลนิธิทหารผ่านศึก 4 ล้านฉบับ ผลประโยชน์งวดละ 52 ล้านบาท
นายอารีพงศ์ ภู่ชอุ่ม ปลัดกระทรวงการคลังและประธานสำนักงานสลากกินแบ่งรัฐบาล กล่าวว่า ได้ตั้งนายขวัญชัย วงศ์นิติกร รองปลัดกระทรวงมหาดไทย ที่เป็นกรรมการสำนักงานสลากกินแบ่งรัฐบาล เป็นประธานคณะกรรมการสอบข้อเท็จจริงเรื่องการระงับจัดสรรโควตาสลากกินแบ่งจำนวน 4 ล้านฉบับ ให้กับมูลนิธิทหารผ่านศึก เนื่องจากได้รับการร้องเรียนจากทหารผ่านศึกที่ได้รับผลกระทบจากการยกเลิกโควตา
นายอารีพงศ์ กล่าวว่า การระงับโควตาให้กับมูลนิธิทหารผ่านศึกเกิดขึ้นก่อนที่จะเข้ามาเป็นประธาน ซึ่งตอนนั้นก็มีการร้องเรียนว่าการจัดสรรโควตาให้มูลนิธิทหารผ่านศึกมีความไม่โปร่งใส และดำเนินการไม่ถูกต้องตามระเบียบ เพราะได้รับโควตาไปแต่ไม่ได้เป็นผู้จำหน่ายเอง สำนักงานสลากฯ จึงยึดคืนโควตาดังกล่าวมาจัดสรรใหม่
อย่างไรก็ตาม มูลนิธิทหารผ่านศึกต้องดูแลทหารจำนวนมาก เมื่อถูกตัดโควตาก็ได้รับความเดือดร้อน ซึ่งทางสำนักงานสลากฯ จะต้องให้ความเป็นธรรมกับทุกฝ่ายอย่างถูกต้อง จึงมีการตั้งคณะกรรมการสอบข้อเท็จจริงเรื่องการร้องเรียนเพื่อหาแนวทางแก้ไขต่อไป
ก่อนหน้านี้ นายกิตติรัตน์ ณ ระนอง รองนายกรัฐมนตรีและ รมว.คลัง ได้สั่งการให้ประธานกรรมการสำนักงานสลากฯ หาทางคืนโควตาสลากกินแบ่งจำนวน 4 ล้านฉบับ ให้กับมูลนิธิทหารผ่านศึก ซึ่งเป็นการยึดคืนมาสมัยที่นายธีระชัย ภูวนาถนรานุบาล เป็น รมว.คลัง
ด้านนายทนุศักดิ์ เล็กอุทัย รมช.คลัง ที่กำกับดูแลสำนักงานสลากฯ ได้เรียกนายสมชาติ วงศ์วัฒนศานต์ ผู้อำนวยการสำนักงานสลากฯ มาชี้แจงเรื่องนโยบายการบริหารงาน โดยเปิดเผยว่ายังไม่มีการหารือลงลึกเรื่องโควตาสลาก และสาเหตุที่สลากแพงไม่ได้เกิดจากสินค้ามีน้อย แต่เกิดจากการขายกันหลายทอด หลังจากนี้จะเชิญตัวแทนผู้ที่รับโควตาและผู้ที่ถูกตัดโควตาเข้ามาหารือ
ปัจจุบันสลากมีราคาขายฉบับละ 40 บาท ขายแบบมีส่วนลดให้กรณีบุคคลธรรมดา 7% กรณีนิติบุคคลได้ส่วนลด 9% เฉลี่ยมีต้นทุนฉบับละ 36.40-37.20 บาท 
สำหรับโควตาสลาก 4 ล้านฉบับ หากคิดเป็นราคาต้นทุนที่ขายแบบมีส่วนลดจะอยู่ที่ 148 ล้านบาท แต่หากคิดที่ราคาฉบับละ 40 บาท จะมีราคาขายอยู่ที่ 160 ล้านบาท แต่เนื่องจากปัจจุบันสลากมีการขายเกินราคาเฉลี่ยฉบับละ 50 บาท คิดเป็นราคาขายรวม 200 ล้านบาท เท่ากับว่าโควตาสลาก 4 ล้านฉบับ จะมีผลประโยชน์งวดละ 40-52 ล้านบาท ปีละ 960-1,248 ล้านบาท